അല്ഐനില് പുതിയ കോവിഡ് ഡ്രൈവ് ത്രൂ പരിശോധനാ കേന്ദ്രം തുറന്നു അബൂദബി: ഹെല്ത്ത് സര്വിസസ് കമ്ബനിയായ സെഹ അല് ഐനിലെ അല് അമേറയില് പുതിയ ഡ്രൈവ്ത്രൂ കോവിഡ് പരിശോധന കേന്ദ്രം ആരംഭിച്ചു. നാല് പാതകളോടെയുള്ള കേന്ദ്രത്തില് ഒരു പാതയില് വാക്സിനേഷനും മൂന്നു പാതകളില് പി.സി.ആര്, ഡി.പി.ഐ ലേസര് അധിഷ്ഠിത പരിശോധനക്കുമുള്ള സൗകര്യവുമാണ് ക്രമീകരിച്ചിരിക്കുന്നത്. പ്രതിദിനം 100 പേര്ക്ക് വാക്സിനേഷന് നല്കാം. 800 പി.സി.ആര് ലേസര് ടെസ്റ്റുകള്ക്കും ഈ കേന്ദ്രത്തില് സൗകര്യമുണ്ടാകും. ശനി മുതല് വ്യാഴം വരെ രാവിലെ എട്ടു മുതല് രാത്രി എട്ടുവരെയും വെള്ളി രാവിലെ 10 മുതല് രാത്രി എട്ട് വരെയും വാക്സിനേഷനും പരിശോധനക്കും സൗകര്യമുണ്ട്. അല് ഐന് നഗരത്തില് ഇതോടെ മൊത്തം ഡ്രൈവ്ത്രൂ കോവിഡ് സേവനകേന്ദ്രങ്ങളുടെ എണ്ണം നാലായി. അല് ഹിലി, ആശാരേജ്, അല് സറൂജ്, അല് അമേറ എന്നിവിടങ്ങളിലാണവ. രാജ്യത്തുടനീളം 25 ഡ്രൈവ്ത്രൂ കോവിഡ് സേവനകേന്ദ്രങ്ങളാണ് സെഹയുടെ കീഴില് പ്രവര്ത്തിക്കുന്നത്. വാക്സിന് സ്വീകരിക്കാനോ കോവിഡ് പരിശോധന നടത്താനോ ആഗ്രഹിക്കുന്ന ആര്ക്കും സെഹയുടെ സ്മാര്ട്ട് ആപ്ലിക്കേഷന് വഴി ബുക്ക് ചെയ്യാമെന്നും അധികൃതര് അറിയിച്ചു.